**Атырау облысы**

**Махамбет ауданы**

**Ахмет Байтұрсынұлы атындағы орта мектеп**

**Есениязова Алмагүл Какимқызы**

**БАСТАУЫШ СЫНЫП ОҚУШЫЛАРЫН ОҚУҒА ҮЙРЕТУ**

 Бастауыш сынып – білім беру жүйесінің алғашқы басқышы. Оқушыға алғаш сауатты оқу мен жазуды үйрету, белгілі бір көлемдегі білім, білік, дағдыларды меңгертумен бірге, өзімізді қоршаған орта туралы танымын қалыптастыру – өркениетке құлаш ұрған заманның басты талабы.

 Бастауыш сынып оқушыларын оқуға үйрету қалай жүзеге асады? Бастауыш мектепте оқу әрекетінің әрбір кезеңіне бейімделу балада бірден қалыптаспайтыны анық. Оларды міндеттеу, үгіттеу арқылы оқуға деген ынтасын аша алмаймыз. Керісінше, оқу бала танымына қиындықтар келтірген соң, кейбірі оқудан бірден тартынып, алшақтап кетеді. Сондықтан оқушының оқуға деген қызығушылығын тудыру және арттыру үшін тиімді әдістерді іздестіріп, орынды пайдаланған жөн.

 Мұғалім тарапынан оқушыны оқуға үйрету ісі жүрсе, ал оқушыда үйрену үдерісі іске асатыны белгілі. Үйрену – бұрынғы білетін және жаңа білімді ұштастырудан тұратын процесс. Сондықтан үйренуші рөліндегі оқушы жаңа ұғым-түсініктерді, өзінің осыған дейінгі білімімен салыстырып, жаңа ақпаратпен толықтырады, ойлау және қабылдау кеңістігінің аясын кеңейте түседі. Осылайша шыңдалған ойлауға бірте-бірте қадам жасала бастайды.

 Мектеп жасына дейінгі баланың бар ермегі ойын болып келсе, мектеп табалдырығын аттаған соң, оқу іс-әрекеті шешуші рөлді атқарады. Осыған орай баланың психологиялық дамуы, жалпы ойлауы айтарлықтай өзгеріске ұшырайды. Ғалым Л.С.Выготский бұл туралы төмендегідей пікірін білдіреді: «Бұрын-соңды оқымай келген бала оқуға кірген соң, оның ойы мен интеллектісі өзгереді. Яғни бала табиғи ойдан мәдени ойлау деңгейіне көшеді, ал бұл – үлкен үдеріс» [1, 210 б].

 Баланы оқуға үйретуде және ынтасын арттыруда, оқу материалын жүйелі ұғынуында салыстыру ой операциясы зор маңызға ие. Салыстыру бір нәрсені екінші бір дүниеден айырмашылығын анықтау немесе ортақ тұстарын табу болғандықтан, ой үдерістерінің ерекше түріне жатады. Жапония мемлекетінде оқуға деген талпынысын оятуда өз-өзімен салыстырып отыру керек дейді. Мәселен, «Асқарға қара, сенен тез оқиды, тез қағып алады» деп емес, «кешегіге қарағанда бүгін сен тапсырманы жақсы орындадың», «бұл тапсырманы орындауға сенің қабілетің әбден жетеді» сынды мақтау, мадақтау сөздерін жиі қолданады. Бұл арқылы бала өзіне мақсат қойып, оны дер кезінде және дұрыс орындауға тырыса түседі.

 Баланы оқуға деген көзқарасын дұрыс қалыптастыру мұғалім есіктен кірген кезде-ақ басталуы тиіс. Мұғалім «ал сәлеметсіңдер ме, балалар! Қазір қазақ тілі сабағы. Кім кезекші? Сыныпта кім жоқ?» деп басталатын дәстүрлі оқытудың жаттанды сөздерінен бастамауы тиіс. Керісінше, «шаттық шеңберіне» тұрғызып, бір-біріне ізгі тілектер тілеуден басталса, оқушыларда жағымды әсер пайда болады. Сол арқылы баланың оқуға, мұғалімге деген сыйластығы артып, алға талпынуға қадамдар жасай бастайды. Бұл арқылы ізгілік, жақсылық, адамгершілік, бауырмалдық туралы терең тәрбие беріледі. Себебі оқуға үйретуде тәрбие мен білім қатар жүруі тиіс, әл-Фараби көрсеткендей, «тәрбиесіз берілген білім – адамзаттың қас жауы». Сондықтан қазіргі заман талабына сай мұғалім баланың қызығушылығын ояту мақсатында оқыту мен оқудың жаңа тәсілдерін ұтымды, шебер пайдалана алатын зияткер ұстаз бола білуі керек.

 Бүгінгі таңда бастауыш сынып оқушыларының тапсырмалары жылдан жылға түрліше өзгеріп, күрделеніп келеді. Бұрын кітапта қанша тапсырма берілді, соншасы ғана мұғалім басқаруымен орындалатын. Ал қазіргі кезде оқушыға жаңа білімді меңгертуде, оқуды үйретіп, оған деген ынтасын арттыруда түрлі әдіс-тәсілдер қолданылады. Мысалы, жұптық, топтық жұмыс, постер жазу және оны қорғау стратегиялары, сөзжұмбақ шешу, түртіп алу (инсерт), оңай және қиын сұрақтар кестесін қолдана отырып тапсырмалар орындағанда оқушылардың оқуға деген белсенділіктері жоғарылап, сабаққа барлығы бірдей қатысуға тырысады.

 «Сабақты маңызды кезеңдерінің бірі – талдау, жинақтау. Оқытылған жаңа білімді қалай түсінді, болашақта не үшін іске асыруға болады, игерген білімді өмірмен байланыстыру және оқудағы кездесетін қиындықтарды қалай еңсеруге болатынын анықтау мақсатында оқушыларға арнайы тапсырмалар беріледі» [2, 46 б]. Дәстүрлі оқытуда «бүгін не өттік?», «ережені кім айтады?», «осы сөйлемнен зат есімді тап» секілді сөздер қолданылып, оқушының ойлау кеңістігін шектеп тастайтын еді. Ал қазір «осы тақырыпта өлең құрастырып көрейік», «аталмыш тақырыпта бес сөйлем жазайық», «сенің ойыңша қалай?» сынды фразалар арқылы мұғалім оқушының өздігінен ізденуіне, сындарлы тұрғыдан ойлануына мүмкіндік береді. Бұл арқылы бала оқуды жақсы көріп, соған орай тіл байлықтары мен сөйлеу дағдылары қалыптасады.

 Оқушыны оқуға үйретудегі басты тәсілдің бірі – сыныптағы диалогтің маңыздылығы. Выготский, Мерсер, Литлтон сынды белді зерттеушілер де диалогтік оқытуды тиімді қолдану өткізген сабақтың сапалы болуына орасан зор ықпал ететін баса айтқан еді. Ұтымды құрылған диалог арқылы сабақты түсінбей қалған оқушылар берілген материалды игеріп, енді бірі іштей жауаптарын салыстырады, ал келесілері тақырыпты одан әрі терең ұғынып, табысты оқуға жетеді.

 Бастауыш сынып оқушылары әріптерді өткеннен соң, буындар жазылған көрнекіліктерді қолданған дұрыс. Осы буындарды өздеріне таныс ән ырғағымен буындармен мұғалім өлең айтса, кейін оған оқушылар да ілеседі. Одан соң буындардан сөз құрау, сөздерден сөйлем құрау сынды үдерістер жалғаса береді. Бұл жұмыстар оқушылардың тез оқуына, әрі сөздік қорларының молаюына пайдасы көп, Сонымен қатар баланы оқуға үйретуде қазақтың танымындағы мақал-мәтелдердің атқарар рөлі айрықша. Сөздік қорды молайтуға септігін тигізетін мақал-мәтелдерді, нақыл сөздерді тек сабақта оқытумен шектелмей, сабақтан тыс барлық уақытта қарастыруға болады. Мысалы, мұғалім әрбір оқу сабағында өтілген мәтіннің идеялық мазмұнына сай мақал-мәтелді жинастыру жұмысын беріп отырса, оқушының бір жағынан, ізденушілік қабілеті күшейеді, екінші жағынан, сол мақал-мәтелдің мәнін тереңірек түсінуіне жағдай жасалады және үшіншіден, мұндай жұмыс барысында бала өзіне азық боларлық мақал-мәтелдің жинақ дәптерін жазып шығады. Осылайша оқушының оқуға деген ынтасын арттырып ғана қоймай, мақалдап сөйлейтін, аз сөзбен үлкен ой туғызатын шешен оқушыны тәрбиелеп шығуға болады.

 Оқушыны дұрыс оқуға үйретуде бірінші сыныптан бастап, әрбір жеке сөзді дыбысқа бөлу арқылы емес, буындап оқуға үйрету керек. Буындап оқып үйренген оқушы әрмен қарай сөзді тұтастай оқуға тез бейімделеді. Кейін сөздерді, жалпы сөйлемді мәнерлеп оқуға дағдылана түседі. Сонымен қатар оқушыны дұрыс оқуға машықтандыруда жаңылтпаштардың атқарар рөлі айрықша. Себебі жаңылтпаш баланың тілін сындырып, әр дыбыс пен буынды дұрыс шығарып жеткізуге септігін тигізері сөзсіз.

 Дұрыс оқу, түсініп оқу, шапшаң оқу, мәнерлеп оқу бәрі бір-бірімен тығыз байланысты. Бастауыш сынып оқушылары мәтінді тез оқу арқылы тез түсінеді. Ежектеп, әр сөзді дыбысқа бөліп оқыса, өзінің не оқығанын әсте түсінбейді. Сондықтан дұрыс оқыған оқушы шапшаң оқиды, ал шапшаң оқыса, тезірек түсінеді. Демек, бәрі бір-бірімен тығыз байланыстағы үдерістер.

 Осы тұста мұғалім өзінің шеберлігіне қарай мәтінді түрліше оқытуына болады. Мәселен:

* мәтінді толық оқыту;
* рөлдерге бөліп оқыту;
* сұрақтар қойып, сол сұрақтарға жауаптарды мәтіннен іздетіп оқыту;
* мәтінді оқытып ғана қоймай, мазмұнын айтқызу;
* абзац бойынша оқушыларға бөліп оқыту;
* мәтін мазмұнына сай бөлімдерге бөліп оқыту.

 Қалай оқытса да, бұл жерде оқушы өзіне керекті білімді алады. Себебі өзі немесе жұппен, ұжыммен оқып, әр сөйлемді көзбен іштей оқу арқылы бақылап отырады. Демек, бұл әрекет баланы тек дауыстап оқуға ғана емес, іштей оқуға да дағдыландырады.

 Бастауыш сынып оқушыларын оқыту түрі екіге бөлінеді. Біріншісі – дауыстап оқу, екіншісі – іштей оқу. Мектеп табалдырығын алғаш аттаған баланың дауыстап оқуы аса маңызды, себебі сол арқылы мұғалім әр оқушының деңгейін анықтайды. Ал әліппені үйренген соң, баланы іштей оқи алуына назар салынады, әр ұстаз өз әдісі бойынша дағдыландырады. Оқушыны іштей оқуға үйретуде екі маңызды нәрсе іске асады. Біріншіден, бала сабаққа өзі дайындалып үйренеді, дауыстап оқыса өзге оқушыларға кедергі келтіретіні анық. Екіншіден, бала тек дауыстап оқып үйренсе, оның оқу жылдамдығы артпайды. Өйткені оқу шапшаңдығын арттырудың ең басты жолы – іштей оқуға дағдыландыру.

 Ал оқушыны қалай дұрыс оқыта аламыз? Бұрын-соңды оқып көрмеген баланың қате жіберетіні заңдылық. Көп кездесетін қиыншылықтар мен қателіктерді сараптап, төмендегідей негізгі талаптарды шығара аламыз:

* а-ә, ү-ұ, ы-і, ү-ө, д-т дыбыстарын шатастырмау;
* сөз алды мен артынан немесе ортасынан артық дыбыс қоспау;
* бір дыбысты қысқа қайырып, бір дыбысты ұзақ созбау;
* бір дыбысты екі рет қайталатпау;
* сөзді әріптетіп оқытпау.

 Мұндай қателіктер болмау үшін ұстаз оқушы оқыған кезде-ақ бірден түзеп отыруы тиіс. Себебі ескерту естімеген бала өзінікін дұрыс деп қабылдап, ол дереу бала санасына сіңіп кетеді. Сонымен қатар түзетіп ғана қоймай, дұрыс оқығанына көз жеткізу керек. Болмаған жағдайда ұстаз өзі оқып, балаға кері қайталатуы қажет. Сонда ғана оқушы дұрыс оқуға дағдыланады, дұрыс оқыса, мәнерлі және шапшаң оқуға бейімделеді.

 Бірақ мәтіннің мағынасын оқушы түсінбесе, оның шапшаң оқығанынан пайда азырақ. Ғалым Ушинский баланың мәтіннің мәніне үңілместен құр тез оқып шығуына қарсы болған. Бұл туралы ғалым О.Андреев өз ойымен бірге, ғалым пікірін қосып төмендегіше білдіреді: «Бала мәтінді нақ түсінген кезде ғана тез оқи бастайды. Егер баланың түсінуінен гөрі оқуы шапшаңдау болса, ол – баланың түсінбегендігінің белгісі. Оқудың алғашқы кезінде шапшаң оқыту керек емес, ол пайда емес, зиян әкеледі» [3, 141 б].

 Психологтардың зерттеуінше, бастауыш сынып оқушыларының қиялға, ой еркіне бой ұруы, әртүрлі оқиғаларға деген құштарлығы, өзін ертегі яки аңыз кейіпкерлерінің орнына қойып, ойға алғанын іске асыруға әрекет жасауы басым болады. Сондықтан баланы оқуға үйрету ең маңызды аспект – оның сөйлеуі. Сөйлеу арқылы бала адамдармен қарым-қатынас жасап қана қоймайды, сонымен бірге өзін қоршаған дүниені таниды, қоғамға сіңіседі. Тілі жақсы дамыған бала өз ойын дәл жеткізеді және оқуды да ойдағыдай меңгереді.

 Қазір білім, ғылым, техника, ақпараттың дамыған заманы. Мектеп бағдарламасымен, мектеп оқулықтарымен шектелу – ұстаз үшін үлкен сын. Сол себепті білімді ғылыми негізге құра білген мұғалім өз шәкіртін биік шыңға шығара алады. Ал мұның бәрінің алғашқы баспалдағы – бастауыш сынып!

**Пайдаланылған әдебиеттер тізімі**

1 Выготский Л.С. Собр. Соч. В 6-ти. Т.3. – Москва, 1983. - 510 с;

2 Абуова М. Бастауыш сынып оқушыларының оқу-танымдық әрекетінің қалыптасу ерекшелігі // Білім көкжиегі, 2014. №1, 46-48 бб;

3 Андреев О. Техника быстрого чтения. – Москва: Smart book, 2003. - 322 с.